J. Mikuš, poslanec: (2004-12-01):
Konkrétny návrh. Po prvé. V návrhu zákona sa v čl. IV vykonávajú tieto zmeny a doplnenia: Čl. IV sa dopĺňa bodmi 1 a 2, ktoré znejú: Bod 1. V § 4 ods. 1 písm. a) a b) sa na konci dopĺňajú slová „s výnimkou položiek 10 a 11 sadzobníka správnych poplatkov, ak tento zákon neustanovuje inak“. Bod 2. Za § 19d sa vkladá § 19e Prechodné ustanovenie, ktorý znie: „Ak podnet na úkon alebo konanie bol podaný do 31. decembra 2004, vyberie sa poplatok podľa položiek 10 a 11 sadzobníka správnych poplatkov podľa doterajších predpisov.“ V sadzobníku správnych poplatkov, ktorý je prílohou tohto zákona, sa za bod 2 dopĺňajú body 3 až 8, ktoré znejú: Bod 3. V položke 10 písmeno e) znie: „e) poskytnutie katastrálneho operátu alebo skoršieho písomného a mapového operátu preukazujúceho vlastnícke právo k nehnuteľnosti a ďalších súvisiacich dokumentačných materiálov na nahliadnutie pre potreby vyhotovenia výpisu, odpisu alebo náčrtu v rámci jedného katastrálneho územia 100 korún“. Bod 4. V položke 10 písm. h) sa suma „100 Sk“ nahrádza sumou „200 Sk“. Bod 5. V položke 10 sa vypúšťajú písmená k) a l), doterajšie písmená m), n) a o) sa označujú ako písmená k), l) a n). Bod 6. V položke 10 sa dopĺňa oslobodenie, ktoré znie: „Od poplatkov podľa tejto položky sú oslobodené obce a vyššie územné celky, ak žiadajú o vykonanie týchto spoplatňovaných úkonov za účelom usporiadania vlastníckych práv k pozemným komunikáciám a školám, ktoré prešli do ich pôsobnosti podľa osobitných predpisov.“ Bod 7. V položke 10 sa poznámky dopĺňajú bodom 7, ktorý znie: „Poplatníkom za úkony podľa položky 10 písm. f), g), i), j) až l) je vyhotoviteľ vybraných geodetických a kartografických činností.“ Bod 8. Položka 11 vrátane oslobodenia, splnomocnenia a poznámky znie: „Návrh na začatie konania o povolení vkladu práva k nehnuteľnostiam do katastra nehnuteľností ......... 2 000 Sk. Oslobodenie. Od poplatku podľa tejto položky sú oslobodené obce a vyššie územné celky, ak návrh na začatie konania o povolení vkladu práva k nehnuteľnosti do katastra nehnuteľnosti podávajú v súvislosti s usporiadaním vlastníckych práv k pozemným komunikáciám a školám, ktoré prešli do ich pôsobnosti podľa osobitných predpisov. Splnomocnenie. Správny orgán vyberie poplatok podľa tejto položky vo výške 8 000 korún, ak účastník konania pri doručení návrhu na vklad do katastra nehnuteľností žiada rozhodnúť o vklade urýchlene do 15 dní. Ak sa konanie prerušilo, lehota prestáva plynúť dňom vydania rozhodnutia o prerušení konania. Príplatok za urýchlené rozhodnutie je splatný v deň doručenia návrhu na vklad. Ak sa konanie zastavilo alebo návrh na vklad bol zamietnutý, poplatok sa nevracia. Ak správny orgán v skrátenom termíne o vklade práva k nehnuteľnosti do katastra nehnuteľnosti nerozhodne, vráti rozdiel medzi poplatkom zaplateným podľa splnomocnenia za urýchlené rozhodnutie o návrhu na vklad a poplatkom určeným podľa tejto položky. Poznámka. Ak sú predmetom návrhu na vklad do katastra nehnuteľností právne vzťahy z viacerých druhov právnych úkonov, poplatok sa vyberie za každý právny úkon osobitne podľa tejto položky.“ Doterajšie body 4 až 10 sa označujú ako body 9 až 15. Po druhé. V návrhu zákona sa v čl. VIII na konci dopĺňajú tieto slová: „a § 4 a § 19e v bodoch 1 a 2 čl. IV a bodov 3 až 8 sadzobníka správnych poplatkov v čl. IV, ktoré nadobúdajú účinnosť 1. januára 2005“. Odôvodnenie. Navrhované zmeny súvisia s novelou katastrálneho zákona a zároveň smerujú k riešeniu dlhodobo nepriaznivej situácie na správach katastra vyvolanej predlžovaním lehôt v katastrálnom konaní. Schválením týchto návrhov možno očakávať zvýšenie výnosov zo správnych poplatkov ročne približne o 70 mil. Sk. Takto získané finančné prostriedky sa použijú na vylepšenie a doplnenie materiálno-technického vybavenia správ katastra, ktoré má prispieť k urýchleniu katastrálnych konaní. Ďakujem pekne, pán predseda.